Datasets:

johnlockejrr

/

sam

like 0

ויהי באנחות יהוה אלהך לך מכל דבביך מסהאר בארעה דיהוה אלהך יהב לך פלגאה למירתנה תמחה ית דכר עמלק מתחת שומיה לא תתנשי

ויהי כד תיעל לארעה דיהוה אלהך יהב לך פלגאה ותירתנה ותדור בה

ותסב מקדמאות פרי ארעה דתיתי מן ארעך דיהוה אלהך יהב לך ותשבי במאן ותהך לאתרה דבחר יהוה אלהך לשכן שמה תמן

ותיתי ליד כהנה דיהי ביומיה האנון ותימר לה החבית יומן ליהוה אלהך הלא עאלת לארעה דאשתבע יהוה לאבהתנן למתן לנן

ויסב כהנה מתנה מן אדך וינחנה לקדם מדבח יהוה אלהך

ותגיב ותימר לקדם יהוה אלהך ארמי אבד אבי ונעת למצרים ויתותב תמן בקליל זעור והוה תמן לגוי רב וחיול וסגי

ואבעשו יתנן מצראי ולבטונן ויהבו עלינן עבידה קשיה

וצבענן ליהוה אלהי אבהתנן ושמע יהוה ית קלנן וחזה ית לבוטינן וית עמלנן וית לחצנן

ואפקנן יהוה ממצרים באד תקיפה ובאדרעה נתיחה ובחזב רב ובסימנים ובפליאן

ואעלאנן לאתרה הדן ויהב לנן ית ארעה הדה ארע מדיבה חלב ודבש

וכדו הא אנדית מן קדמאות פרי ארעה דיהבת לי יהוה ותנחנה לקדם יהוה אלהך ותסגד לקדם יהוה אלהך

ותחדי בכל טובה דיהב לך יהוה אלהך ולביתך אתה ולואה ומגירה דבגבך

כד תסכם למעסרה ית כל מעסר עללאתך בשת תליתאה שנת מעסרה ויתננה ללואה לגיורה ליתמה ולארמלתה וייכלון בקוריך וישבעון

ותימר לקדם יהוה אלהך אפרשת קדשה מן ביתה ואף יהבתה ללואה לגיורה ליתמה ולארמלתה ככל פקודיך דפקדתני לא עברת מפקודיך ולא אתנשית

לא אכלת במסכינותי מנה ולא אפרשת מנה במסב ולא יהבת מנה למית שמעת בקל יהוה אלהי עבדת ככל דפקדתני

אדיק ממעון קדשך מן שומיה וברך ית עמך ית ישראל וית ארעה דיהבת לנן כמה דאש{עב}<תבע>ת לאבהתנן ארע מדיבה חלב ודבש

יומה הדן יהוה אלהך מפקדך למעבד ית אגזריה האלין וית פשרוניה ותטר ותעבד יתון בכל לבבך ובכל נפשך

ית יהוה האמרת יומן למהי לך לאלהים ולמהך בשביליו ולמטר אגזריו ופקודיו ולמשמע בקלה

ויהוה האמרך יומן למהי לה לעם אסגלה כמה דמלל לך ולמטר כל פקודיו

ולתתך עליון על כל גועיה דעבד לתשבחה לשם ולרבו ולמהבאתך עם קדש ליהוה אלהך כמה דמלל

ופקד משה [ו]חכימי ישראל ית עמה למימר טרו ית כל מצותה דאנכי מפקד יתכון יומן

ויהי ביומה דתעברון ית ירדנה לארעה דיהוה אלהך יהב לך ותקים לך אבנין רברבן ותסדר יתון בסדר

ותכתב עליין ית כל מלי ארהותה הדה במעברך לבדיל דתיעל לארעך דיהוה אלהך יהב לך ארע מדיבה חלב ודבש כמה דמלל יהוה אלהי אבהתך לך

ויהי במעברכון ית ירדנה תקימון ית אבניה האלין דאנכי מפקד יתכון יומן בהרגריזים ותסדר יתון בסדר

ותבני תמן מדבח ליהוה אלהך מדבח אבנים לא תגיז עליון ברזל

אבנים שלמן תבנה ית מדבח יהוה אלהך ותסק עליו עלאן ליהוה אלהך

ותדבח שלמים ותיכל תמן ותחדי לקדם יהוה אלהך

ותכתב [על] אבניה ית כל מלי ארהותה הדה ביור טבהאית

ומלל משה וכהניה לואי עם כל ישראל למימר אצית ושמע ישראל יומה הדן נהית לעם קדש ליהוה אלהך

ותשמע בקל יהוה אלהך ותעבד ית פקודיו וית אגזיראתה דאנכי מפקדך יומה

ופקד משה ית עמה ביומה ההוא למימר

אלין יקעמון למברכה ית עמה על הרגריזים במעברכון ית ירדנה שמעון ולוי ויהודה ויששכר יוסף ובנימים

ואלין יקעמון על קללתה בטור עיבל ראובן גד ואשר זבולן דן ונפתלי

ויגיבון לואי ויימרון לכל אנש ישראל קל רם

ארור אנשה דיעבד פסל ומסכה תועבת יהוה עובד אדי אמאן ושבה בכסי ויגיבון כל עמה ויימרון אמן

אורר מקל אביו ואמה ויימרון כל עמה אמן

אורר מטלטל תהום עברה ויימרון כל עמה אמן

ארור מטעי סמי בשבילה ויימרון כל עמה אמן

אורר מסטי דין גיור יתום וארמלה ויימרון כל עמה אמן

אורר שכב עם אתת אבוה הלא גלה איסטר אבוה ויימרון כל עמה אמן

אורר שכב עם כל בהמה ויימרון כל עמה אמן

אורר שכב עם אחתה ברת אבוה אי ברת אמה ויימרון כל עמה אמן

אורר שכב עם חתנתו ויימרון כל עמה אמן

אורר מחי עברה בכסי ויימרון כל עמה אמן

אורר נסב ממון למקטל נפש דם ברי ויימרון כל עמה אמן

ארור דלא יקים ית כל מלי ארהותה הדה למעבדנון ויימרון כל עמה אמן

ויהי אם משמע תשמע בקל יהוה אלהך למטר ולמעבד ית כל פקודיו דאנכי מפקדך יומן ויתננך יהוה אלהך עליון על כל גוי ארעה

וייעלון עליך [כל] ברכהתה האלין וימטינך כד תשמע בקל יהוה אלהך

בריך אתה בקרתה ובריך אתה בברה

{ו}בריך פרי מעיך ופרי ארעתך ופרי בהמתך אגר אלפיך ועדרת עאניך

בריך טיענך ומלשאתך

בריך אתה במיעלך ובריך אתה באפקותך

יתן יהוה ית דבביך דקעמים עליך נגפים לקדמיך באורעה חדה יפקון לידך ובשבע שבילים יערקון לקדמיך

יפקד יהוה יתך ית ברכתה באוצריך ובכל שליחות אדיך ויברכנך בארעה דיהוה אלהך יהב לך

יקימנך יהוה לה לעם קדש כמה דאשתבע לך כד תטר ית פקוד יהוה אלהך ותהך בשבילי{ה}<ו>

ויחזון כל עמי ארעה הלא שם יהוה מתקרי עליך וידחלון מנך

ויותרנך יהוה לטב בפרי מעיך ובפרי בהמתך ובפרי ארעתך על ארעה דאשתבע יהוה לאבהתך למתן לך

יפתח יהוה לך ית אוצרה טבה ית שומיה למתן ית מטר ארעך בזבנה למברכה ית כל עובד אדיך ותיזף גוים סגים ואתה לא תיזף

ויתתננך יהוה לריש ולא לעקב ותהי לות ללעל ולא תהי לרע כד תשמע לפקוד יהוה אלהך דאנכי מפקדך יומה למטר ולמעבד

ולא תסטי מכל ממלליה דאנכי מפקדך יומן ימין וסמאל למהכה בתר אלהים עורנים למשמשאתון

ויהי אם לא תשמע בקל יהוה אלהך למטר פקודיו ו{ה}גזיראתה דאנכי מפקדך יומן וייעלון עליך כל קללהתה האלין וימטינך

אורר אתה בקרתה וארור אתה בברה

אורר טיענך ומלשאתך

אורר פרי מעיך ופרי ארעתך ופרי בהמתך אגר אלפיך ועדרת עאניך

ארור אתה במיעלך וארור אתה באפקותך

ישלח יהוה בך ית מרתה וית אלעלותה וית פעתה בכל שליחות אדיך דתעבד עד שיצואתך ועד אבדותך מהר מקמי ביש שקריך דשבקתני

[ידבק] יהוה בך ית מותנה עד אסכמותה יתך מן על ארעה דאתה עלל לתמן למירתנה

ימחינך יהוה ובערב<י>ת{י}ה ובעמימה ובדלקתה ובדקיקתה ובנגבנה ובשדפנה ובירקנה ירדפונך עד אבדותך

ויהון שומיך דעלוי רישך נחש וארעה דתחתיך ברזל

יתן יהוה ית מטר ארעך אבק ועפר מן שומיה ינעת עליך עד שיצאותך

יתנך יהוה תביר לקדם דבביך באורע חדה תפק לידה ובשבע אורעים תערק לקדמיו ותהי לזועה לכל ממלכת ארעה

ותהי נבלתך למיכל לעוף שומיה ולבהמת ארעה ולית מדחל

ימחינך יהוה בשחנה מצראי ובסבנים ובגרב [וברעי] דלא תכל למתאסאה

ימחינך יהוה בשגועון ובסמיון ובתמהון לבב

ותהי ממשש בטהרים כמה דימשש סמיה בקבלה ולא תצלח אורעך ותהי לות עשיק ועצי כל יומיה ולית מפצי

אתאה תארס וגבר עורן ישכב עמה בית תבנה ולא תדער בה כרם תצב ולא תחללנה

תורך תכיס לעיניך ולא תיכל מנה חמרך עצאי מלקדמיך ולא יעזר לך עאניך יהבין לדבביך ולית לך מפצי

בניך ובנתך יהיבים לעם עורן ועיניך חזיאתה וסאפן להון כל יומ[י]ה ולית לאל אדך

{ו}פרי ארעתך וכל ליחותך ייכל עם דלא חכמת ותהי לות עשיק ורציץ כל יומיה

ותהי משגע מן חזבי עיניך דתחזי

ימחינך יהוה בשחן ביש על ברכיה ועל שהקיה דלא תכל למתאסאה מכף רגלך ועד קדקדך

ייבל יהוה יתך וית מלכך דתקים עליך לגוי דלא חכמת אתה ואבהתך ותשמש תמן אלהים עורנים קיצם ואבן

ותהי לשם ולמשלט ולסנה בכל עממיה דידהקנך יהוה לתמן

זרע סגי תפק לברה וציבעת תכנש הלא יחסלנה גובה

כרמים תצב ותפרנס ועמר לא תשתה ולא תסבר הלא תיכלנה תולעתה

זיתים יהון לך בכל תהומך ומשח לא תסרף הלא יתשעל זיתך

בנים ובנן תולד ולא יהון לך הלא יהכון בשביה

כל אילנך ופרי ארעתך יערב צנהצלה

גיורה דבגבך יסק עליך לעל לעל ואתה תיעת לרע לרע

הוא ייזפנך ואתה לא תיזפנה הוא יהי לריש ואתה תהי לעקב

וייעלון עליך כל קללהתה האלין וירדפונך וימטונך עד שיצאותך כד לא שמעת בקל יהוה אלהך למטר פקודיו וגזיראתה דפקדך

ויהון בך לסימן ולפלי ובזרעך עד עלם

תחת דלא שמשת ית יהוה אלהך בחדו ובטב לבב מסגי כל

ותשמש ית דבביך דישלחנה יהוה בך בכפן ובצעו ובערטלאו ובחסרן כל ויתן ניר ברזל על צוראך עד שיצאותה יתך

יתלי יהוה עליך גוי מרחיק מיסטר ארעה כמה דיתחזי נשרה גוי דלא תשמע לשנה

גוי עזיז אפים דלא תלי אפים לסהב ורבי לא רתי

וייכל פרי בהמתך ופרי ארעתך עד שיצאותך דלא אשתיאר לך אדכן ויביש ורטיב אגר אלפיך ועדרת עאניך עד אבדותה יתך

ויעק לך בכל קוריך עד אעת שוריך ראמתה ותלילתה דאתה רחיץ בהין בכל ארעך ויעאק לך בכל קוריך בכל ארעך דיהב יהוה אלהך לך

ותיכל פרי מעיך בסר בניך ובנהתך דיהב לך בצער ובעיוק דיעאק לך דבביך

גברה דרכיך בך ודחטי שריר אבעש עינה באחיו ובאתת חבה ובמותר בניו דאתותר